-
Yesu, wa hemi kɛ yemi ɔ he Mluku Yelɔ (1-3)
-
Odasefohi babauu nitsɛnitsɛ kaa bɔku (1)
-
-
Koo bu Yehowa tsɔsemi ɔ kaa nɔ́ ko nyafii (4-11)
-
Nyɛɛ pee blɔ tlɔmɔɔ ha nyɛ nanehi (12-17)
-
Hiɔwe Yerusalɛm ɔ he sumi (18-29)
Anɛ o maa suɔ nɛ o kane munyu nɛ ɔ ngɛ %% mi lo?
12 Lɛɛ enɛ ɔ he ɔ, akɛnɛ wa ngɛ odasefohi babauu nitsɛnitsɛ kaa bɔku nɛ bɔle wɔ kaa kikɛ nɛ ɔ he je ɔ, nyɛ ha nɛ wɔ hu wa sake nɔ́ fɛɛ nɔ́ nɛ e jiɔ kɛ yayami ɔ nɛ e fĩɔ wɔ ngɛ blɔ nɛ e yi kulaa nɔ ɔ kɛ fɔ he, nɛ nyɛ ha nɛ waa kɛ hɛ mi miami nɛ tu fo ɔ nɛ e fɔɔ si ngɛ wa hɛ mi ɔ, 2 be mi nɛ wa hyɛɔ wa hemi kɛ yemi ɔ he Hɛ Mi Nyɛɛlɔ Kpanaa a kɛ Mluku Yelɔ ɔ, nɛ ji Yesu ɔ totooto ɔ. Ejakaa bua jɔmi nɛ a ngɔ kɛ ma e hɛ mi ɔ he je ɔ, e fĩ si ngɛ sɛumi tso* ɔ nɔ, nɛ zo pee we lɛ, nɛ e ya hi si ngɛ Mawu matsɛ sɛ ɔ hiɔ nɔ. 3 Niinɛ, nyɛ susu nɔ nɛ e fĩ si ngɛ munyu yayamihi nɛ yayami peeli tu kɛ si lɛ kɛ ye mɛ nitsɛmɛ a he awi ɔ he wawɛɛ, konɛ pɔ nɛ ko tɔ nyɛ he nɛ nyɛ kɔni mi hu nɛ ba wo nyu. 4 Ngɛ ta nɛ nyɛ ngɛ hwue kɛ ngɛ jamɛ a yayami ɔ sie ɔ mi ɔ, nyɛ hwui ta a kɛ ya sui he nɛ a ma plɛ nyɛ muɔ kɛ pue si ɔ lolo. 5 Nɛ nyɛ hɛ je he wami womi munyu nɛ a tu kɛ tsɔɔ nyɛ kaa bimɛ ɔ nɔ kulaa: “Ye bi, koo bu tsɔsemi nɛ jeɔ Yehowa* ngɔ ɔ kaa nɔ́ ko nyafii, nɛ jã kɛ̃ nɛ ke e gbla o tue ɔ, o kɔni mi nɛ ko wo nyu; 6 ejakaa ni nɛmɛ nɛ Yehowa* suɔ mɛ ɔ, mɛ lɛ e tsɔseɔ, ngɛ anɔkuale mi ɔ, e fiaa nɔ fɛɛ nɔ nɛ e ngɔɔ lɛ kɛ peeɔ e bi ɔ kpa.”* 7 E he hia nɛ nyɛ fĩ si, ejakaa lɔ ɔ piɛɛ nyɛ tsɔsemi* ɔ he. Mawu kɛ nyɛ ngɛ kaa bimɛ. Ejakaa bi te nɛɛ lɛ e tsɛ tsɔse we lɛ? 8 Se ke nyɛ tsuo nyɛ ná we tsɔsemi nɛ ɔ mi blɔ fa mi nɔ́ ɔ, lɛɛ nyɛ ji plã bimɛ se pi bimɛ nitsɛmɛ. 9 Jehanɛ se hu ɔ, jinɛ wa tsɛmɛ nɛ a ji adesahi ɔ* gblaa wa tue, nɛ wa buɔ mɛ. Anɛ e sɛ kaa waa je wa tsui mi nɛ waa ngɔ wa he kɛ wo wa mumi mi wami ɔ Tsɛ ɔ sisi po pe jã konɛ waa hi wami mi lo? 10 Ejakaa mɛɛ a gbla wa tue be kpiti ko kɛkɛ bɔ nɛ sa a hɛ mi, se lɛɛ lɛɛ e peeɔ jã konɛ e hi kɛ ha wɔ, bɔ nɛ pee nɛ wa ná e klɔuklɔu peemi ɔ mi blɔ fa mi nɔ́. 11 Ngɛ anɔkuale mi ɔ, tsɔsemi ko be nɛ amlɔ nɔuu ɔ, wa naa lɛ kaa e ji bua jɔmi nɔ́, mohu ɔ, e yeɔ* nɔ; se pee se ɔ, e woɔ tue mi jɔmi yiblii nɛ ji dami kɛ haa ni nɛmɛ nɛ a gu nɔ kɛ tsɔɔ mɛ ní ɔ. 12 Enɛ ɔ he ɔ, nyɛ ha nɛ ninehi nɛ a mi jɔ kɛ nakutsohi nɛ a mi jɔ ɔ, a mi nɛ wa, 13 nɛ nyɛɛ ya nɔ nɛ nyɛɛ hi blɔ tlɔmɔɔ pee kɛ hi nyɛ nanehi hae, konɛ nane ɔ nɛ e mi jɔ ɔ nɛ e ko kplɔ kɛ je kpɔji nya a nya, mohu ɔ, a tsa lɛ. 14 Nyɛɛ di tue mi jɔmi se ngɛ bɔ nɛ nyɛɛ kɛ nihi tsuo hiɔ si ha a mi, nɛ nyɛɛ di klɔuklɔu peemi nɛ́ ke nɔ ko je se ɔ, e be nyɛe maa na Nyɔmtsɛ ɔ hu se. 15 Nyɛɛ hyɛ nɛ hi saminya konɛ Mawu dloomi ɔ nɛ ko bɔ nɔ ko, bɔ nɛ pee nɛ sipoku duɔtsɛ ko nɛ kó ba puɛ̃ nɛ e ngɔ nyagba kɛ ba nɛ e ba ble nihi fuu; 16 nɛ nyɛɛ hyɛ nɛ hi konɛ ngɛ nyɛ kpɛti ɔ, nɔ ko nɛ e ko pee e he ajuama bɔlɔ,* aloo nɔ ko nɛ e bua jɔɛ ní klɔuklɔuhi a he kaa bɔ nɛ Esau pee ɔ, nɔ nɛ e ngɔ e blɔ nya kaa kekleekle bi ɔ kɛ tsake si kake niye ní ɔ. 17 Ejakaa nyɛ le kaa pee se benɛ e ngɛ hlae kaa a jɔɔ lɛ ɔ, a kua lɛ; ejakaa e ngɛ mi kaa e bɔ mɔde wawɛɛ kaa e maa ngɔ vo nyu kɛ tsake e juɛmi* mohu lɛɛ, se kulaa pee yaka.* 18 Ejakaa nɔ́ nɛ nyɛ ba su he ɔ, pi nɔ́ ko nɛ nyɛ ma nyɛ maa pɛtɛ he kɛ nɔ́ ko nɛ a mɛ he la, kɛ bɔku yumu ko, kɛ diblii kpii ko, kɛ kɔɔhiɔ nɛ nya wa wawɛɛ ko, 19 kɛ titimati ko pɛmi, kɛ gbi ɔ nɛ ngɛ munyuhi tue ɔ, nɔ́ nɛ benɛ ni ɔmɛ nu ɔ, a kpa pɛɛ kaa a ko de mɛ nɔ́ ko hu ɔ. 20 Ejakaa a nyɛ we nɛ a da kita nɛ ɔ nya: “Ke lohwe po he sa yoku ɔ he ɔ, e sa nɛ a fiaa lɛ tɛ.” 21 Jehanɛ se hu ɔ, nɔ́ nɛ e je kpo ɔ ngɛ gbeye hluu po kaa Mose de ke: “I ngɛ gbeye yee nɛ ye he ngɛ doe blibliibli.” 22 Se nyɛɛ lɛɛ nyɛ ba su Zion Yoku ko kɛ Mawu hɛ kalɔ ɔ e ma ko he, hiɔwe Yerusalɛm kɛ bɔfo akpe nyɔngmahi abɔ 23 a kpe ngua a, kɛ kekleekle bi ɔ asafo ɔ nɛ a ngma e biɛ ngɛ hiɔwe ɔ, kɛ Mawu nɛ ji níhi tsuo a Kojolɔ ɔ, kɛ dali nɛ a ha nɛ a ye mluku ɔmɛ a mumi mi wami ɔ, 24 kɛ Yesu nɛ ji somi ehe ɔ mi dalɔ ɔ, kɛ muɔ ɔ nɛ a fĩa nɛ e tuɔ munyu ngɛ blɔ nɛ hi pe Habɛl muɔ ɔ nɔ ɔ. 25 Nyɛɛ hyɛ nɛ hi nɛ nyɛ ko kua ke nyɛ be nɔ nɛ e ngɛ munyu tue ɔ tue bue.* Ejakaa ke ni nɛmɛ nɛ a kua ke a be nɔ nɛ e ngɔ Mawu kɔkɔ bɔmi ɔ kɛ ngɛ hae ngɛ zugba a nɔ ɔ tue bue ɔ yi a he ɔ, lɛɛ ke wɔ hu wa kpale kɛ je nɔ nɛ e tuɔ munyu kɛ jeɔ hiɔwe ɔ se ɔ, wa be wa he yee kɔkɔɔkɔ! 26 Ngɛ jamɛ a be ɔ mi ɔ, e gbi ɔ mimiɛɛ zugba a, se amlɔ nɛ ɔ lɛɛ e wo si ke: “Se si kake ekohu ɔ, ma kpale mimiɛɛ níhi, pi zugba a pɛ kɛkɛ, se hiɔwe ɔ hulɔ.” 27 Jehanɛ ɔ, munyu nɛ ji “si kake ekohu” ɔ tsɔɔ kaa a ma je níhi nɛ a mimiɛɛ ɔ, níhi nɛ a pee ɔ, konɛ níhi nɛ a mimiɛɛ we mɛ ɔ nɛ a hi si. 28 Enɛ ɔ he ɔ, akɛnɛ wa na kaa wa nine maa su Matsɛ Yemi nɛ a be nyɛe ma mimiɛɛ lɛ ɔ nɔ he je ɔ, nyɛ ha nɛ waa ya nɔ nɛ wa ná dloomi, lɔ ɔ nɔ nɛ wa maa gu nɛ waa kɛ Mawu gbeye yemi kɛ bumi nɛ mi kuɔ ma sɔmɔ Mawu ngɛ blɔ nɛ ngɛ klɔuu nɔ ɔ nɛ. 29 Ejakaa wa Mawu ɔ ji la nɛ sãa nɔ́ pɛsɛpɛsɛ.
^ Aloo “e gblaa nɔ fɛɛ nɔ nɛ e ngɔɔ lɛ kɛ peeɔ e bi ɔ tue.”
^ Aloo “ní tsɔɔmi.”
^ Hela, “wa tsɛmɛ ngɛ he lo nya a.”
^ Aloo “dɔɔ.”
^ Hyɛ Munyu Komɛ A Sisi Tsɔɔmi, “Ajuama bɔmi.”
^ Nɛ ji e tsɛ ɔ juɛmi.
^ Hela, “e ná we he blɔ.”
^ Aloo “nyɛ ko kua nɔ nɛ e ngɛ munyu tue ɔ munyu ɔ.”